**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 07.08.2017, ora 08.00 – 08.08.2017, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 07.08.2017, ora 07.00**

**RÂURI**

Debitele au fost în general în creştere datorită precipitaţiilor căzute în interval şi propagării, exceptând râurile din bazinele hidrografice: Vedea, Argeş, Ialomiţa, bazinul mijlociu şi inferior al Oltului şi cele din Dobrogea, unde au fost relativ staţionare.

Debitele se situează în general la valori cuprinse între 30-80% din mediile multianuale lunare, mai mari (peste normalele lunare) pe râurile din bazinul superior al Ialomiței și mai mici (sub 30% din normalele lunare) pe cursurile superioare ale Crasnei, Mureşului şi Timişului, pe unele râuri din bazinele hidrografice: Someș (Ilișua, Lonea, Fizeș, Lăpuș), Crișul Negru (Crișul Pietros, Valea Roșie, Holod, Teuz), Crișul Repede (Iad, Borod), Mureș (Comlod, Iara, Râul Alb, Vișa, Domald, Secaș, Râul Mare, Râul Galben), Râul Doamnei, Vâlsan, Olt superior și mijlociu (Cașin, Homorod, Vârghiș, Hârtibaciu), pe Bârzava şi Jijia.

În interval au fost emise 15 **ATENȚIONARI HIDROLOGICE** pentru fenomene imediate.

Nivelurile pe râuri la staţiile hidrometrice se situează sub **COTELE DE ATENŢIE.**

**Debitele vor fi în general în creştere** datorită precipitaţiilor prognozate şi propagării, exceptând râurile din bazinul Vedei, bazinele mijlocii şi inferioare ale Argeşului, Ialomiţei, bazinul inferior al Oltului şi cele din Dobrogea, unde vor fi relativ staţionare.

Sunt posibile scurgeri pe versanţi, torenţi, pâraie, viituri rapide cu efect de inundaţii locale şi creşteri de niveluri şi debite pe unele râuri mici din zonele de deal şi munte din jumătatea de nord a ţării, datorită precipitaţiilor sub formă de aversă şi cu caracter torenţial prognozate.

**DUNĂRE**

**Debitul la intrarea în ţară (secţiunea Baziaş) în intervalul 06 – 07.08.2017 a fost în scădere, având valoarea de 3500 m3/s**, situându-se sub media multianuală a lunii august (4300 m3/s).

În aval de Porţile de Fier debitele au fost în scădere pe sectorul Gruia – Tr.Măgurele şi în creştere pe sectorul Zimnicea – Tulcea.

**Debitul la intrarea în ţară (secţiunea Baziaş) va fi în scădere (3400 m3/s).**

În aval de Porţile de Fier debitele vor fi în scădere pe sectorul Gruia – Giurgiu şi în creştere pe sectorul Olteniţa – Tulcea.

**2.** **Situaţia meteorologică în intervalul 06.08.2017, ora 09.00 – 07.08.2017, ora 06.00**

**ÎN ŢARĂ**

**A.N.M.** a emis în data de 06.08.17, o ATENŢIONARE **Meteorologică, cod galben**, valabilă în intervalul de 06.08.2017, ora 18 – 08.08.2017, ora 06, vizând **instabilitate atmosferică accentuată**, conform căreia:

**COD GALBEN:** În intervalul menţionat, temporar instabilitatea atmosferică va fi accentuată și se va manifesta prin vijelii, averse torențiale, frecvente descărcări electrice și grindină. Cantitățile de apă vor depăși local 20 l/mp şi izolat 40...50 l/mp.

 Astfel de fenomene vor fi mai frecvente din seara zilei de duminică (6 august) și până în dimineața zilei de luni (7 august), la munte, în Crișana, Maramureș, Transilvania, Banat și în cea mai mare parte a Moldovei.

 Pe parcursul zilei de luni (7 august) și în cursul nopții de luni spre marți (7/8 august), manifestări specifice instabilității atmosferice vor fi cu precădere în zonele deluroase și montane, precum și în Transilvania, Moldova și Maramureș.

***Notă: În regiunile nord-vestice, nordice și la munte manifestări de instabilitate atmosferică se vor semnala și în după-amiaza zilei de duminică (6 august), iar în sudul și sud-estul țării vor fi mai ales în seara zilei de luni (7 august) şi în noaptea de luni spre marți (7/8 august).***

Deasemenea, **A.N.M.** a emis în data de 06.08.17, o Avertizare meterologică, cod PORTOCALIU şi Galben, vizând **val de căldură, temperaturi extreme, disconfort termic deosebit de accentuat, pentru data de 7 august 2017, conform căreia:**

**COD PORTOCALIU:** Luni (7 august), valul de căldură va persista în Oltenia, Muntenia și Dobrogea, unde disconfortul termic se va menține deosebit de accentuat. Temperaturile minime nu vor coborî sub 20 de grade.

 În județele Dolj, Olt, Teleorman, Giurgiu, Ilfov, Călărași, Ialomița, Constanța și îndeosebi în zona joasă a județului Mehedinți, precum și în municipiul București, temperaturile maxime se vor situa frecvent între 36 și 39 de grade, iar indicele temperatură-umezeală (ITU) va fi de 82...84 de unități;

**COD GALBEN:** În nordul Olteniei, Munteniei și al Dobrogei temperaturile maxime vor fi cuprinse, în general, între 34 și 36 de grade, iar indicele temperatură-umezeală (ITU) se va situa în jurul pragului critic de 80 de unități.

***Notă:*** *În regiunile sudice, în după-amiaza zilei de marţi (8 august), local disconfortul termic va fi ridicat și, îndeosebi în Lunca Dunării, maximele termice vor mai atinge 35...37 de grade.*

Această Atenţionare şi Avertizare meteorologică au fost transmisă de către Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situații al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătății, Ministerul Economiei, Ministerul Agriculturii și Dezvoltării Rurale, Comisia Națională pentru Controlul Activităților Nucleare, Serviciul de Protecție și Pază, Serviciul de Telecomunicații Speciale, S.C. Hidroelectrica S.A., Agenția Naţională de Îmbunătăţiri Funciare și către următoarele Comite Judeţene pentru Situaţii de Urgenţă:

- ***Călaraşi, Constanţa, Dolj, Giurgiu, Ialomiţa, Ilfov, Mehedinţi, Olt, Teleorman Şi Municipiul Bucureşti*** *(10 prefecturi)*  – **COD Portocaliu.**

-  *Alba, Arad, Argeş, Bacău, Bihor, Bistriţa-Năsăud, Botoşani, Braşov, Brăila, Buzău, Caraş-Severin, Cluj, Covasna, Dâmboviţa, Galaţi, Gorj, Harghita, Hunedoara, Iaşi, Maramureş, Mehedinţi, Mureş, Neamţ, Prahova, Sălaj, Satu Mare, Sibiu, Suceava, Timiş, Tulcea, Vaslui, Vâlcea şi Vrancea (33 de prefecturi)* – **COD galben**.

**Vremea caniculară a persistat,** iar indicele temperatură-umezeală (ITU) s-a situat în continuare peste pragul critic de 80 de unități, disconfortul termic menținându-se astfel deosebit de accentuat. Cerul a fost variabil, cu înnorări temporar accentuate, averse, descărcări electrice și intensificări de scurtă durată ale vântului, care la rafală, pe arii restrânse, a depășit 80 km/h, la munte și în jumătatea nordică a țării, local în sud-vest și cu totul izolat în rest. Ploile au avut și caracter torențial, cantitățile de apă acumulate până la transmiterea prezentului raport au depășit local 15...20 l/mp și punctiform 35....40 l/mp (până la 70,4 l/mp înregistrații la stația hidrologică Acumularea Ciurbești din județul Iași, și 59 l/mp la stația meteorologică Borod- din județul Bihor), iar pe raza județelor: Vaslui, Ialomița, Arad, Bihor și Bistrița Năsăud au fost consemnate căderi de grindină. Temperaturile maxime au fost cuprinse între 31 de grade la Voineasa și Corugea și 42 de grade la Calafat și Moldova Nouă, iar la ora 06 se înregistrau 16 grade la Miercurea Ciuc, Toplița și Întorsura Buzăului și 27 de grade la Constanța.

**Observație:** *Începând de ieri de la ora 06 au fost în vigoare 74 mesaje privind fenomene meteorologice periculoase imediate asociate instabilității atmosferice dintre care 33 de avertizări cod portocaliu (12 mesaje emise de către SRPV Timișoara, 10 mesaje emise de către SRPV Cluj, 6 emise de către SRPV Bacău, 2 emise de către SRPV Craiova, 2 emise de către CNPM pentru Muntenia și 1 emisă de SRPV Sibiu) și 41 de atenționări cod galben (9 emise de către SRPV Bacău, 8 emise de către SRPV Cluj, 7 emise de către SRPV Craiova, 6 emise de către SRPV Sibiu, 6 emise de către CNPM pentru Muntenia, și 5 emise de către SRPV Timișoara).*

**LA BUCUREŞTI**

**Vremea caniculară a persistat,** disconfortul termic s-a menținut deosebit de accentuat, iar indicele temperatură-umezeală (ITU) a depășit pragul critic de 80 de unități. Cerul a fost mai mult senin, exceptând primele orele ale serii când au fost înnorări temporar accentuate iar în unele cartiere s-au semnalat ploi de scurtă durată. Vântul a suflat slab și moderat, cu unele intensificări în timpul ploilor în special în zona preorășenească, unde la rafală s-au atins și depășit ușor viteze de 50 km/h. Temperatura maximă, în creștere ușoară față de ziua anterioară, a fost de 38 de grade la Afumați și Băneasa și de 41 de grade la Filaret. La ora 06 se înregistrau 23 de grade la Afumați și Băneasa și 24 de grade la Filaret.

**3. Prognoza meteorologică în intervalul 07.08.2017, ora 09.00 – 08.08.2017, ora 09.00**

**ÎN ŢARĂ**

**În vestul, nordul, centrul, nord-estul țării precum și la munte vremea va fi în general instabilă, iar valorile termice vor scădea semnificativ față de intervalul precedent. Temporar înnorările vor fi accentuate și pe arii relativ extinse se vor semnala averse, descărcări electrice, intensificări de scurtă durată ale vântului și cu aspect de vijelie.**

**Ploile vor avea și caracter torențial și izolat va cădea grindină. Cantitățile de apă vor depăși local 20 l/mp și izolat 40 l/mp. În restul teritoriului canicula va persista, disconfortul termic se va menține deosebit de accentuat, indicele temperatură-umezeală (ITU) va depăși pragul critic de 80 de unități,** iar manifestări specifice instabilității atmosferice se vor semnala local, mai ales seara și noaptea. **Temperaturile maxime se vor încadra între 24 de grade în nordul Moldovei şi 39 de grade în Lunca Dunării**, iar cele minime, în general, între 16 și 24 de grade.

**LA BUCUREŞTI**

**Vremea va fi în continuare caniculară, iar disconfortul termic deosebit de accentuat. Temperatura maximă va fi de 37....38 de grade, iar cea minimă va fi de 22...23 de grade.** Cerul va fi variabil, mai mult senin în prima parte a zilei dar cu înnorări temporare seara și la începutul nopții, când vor fi averse, descărcări electrice și intensificări de scurtă durată ale vântului.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**ANAR-SGA Alba**, informează cu privire la iminenţa deversării de ape uzate neepurate din Staţia de Epurare a oraşului Câmpia Turzii, în râul Arieş, jud Cluj, ca urmare a unei avarii la SC Electrica începând cu ora 11.45, 06.08.2017.SGA Alba monitorizează zona în continuare.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 03.08.2017, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

**Garda Forestieră Rm. Vâlcea şi GNM CJ Vâlcea** informează despre **izbucnirea în ziua de 06.08.2017, ora 15.00, a unui incendiu de litieră, care a afectat până acum o păşune împădurită în zona loc. Sviniţa, jud Mehedinţi, din cadrul Parcului Natural Porţile de Fier**. Acţionează pentru stingerea incendiului pompieri de la ISU, angajaţi M.A.I. cu un elicopter cu dispozitiv de împrăştiere apă pentru stins incendiile, un avion de transport specializat tip Spartan pentru transportul apei cu capacitate de 6 tone şi angajaţii forestieri, pentru a nu se extinde la fondul forestier din zonă. Au fost afectate până acuma circa 12 ha de litieră şi coronament. Se va reveni cu inf. suplimentare despre evoluţia incendiului.

**Comisariatul Județean Mehedinți din cadrul Gărzii Naționale de Mediu** revine cu informaţii referitoare la reizbucnirea (din cauze naturale) în data de 03.08.2017, la ora 07.50, a unui incendiu de litiera+coronament pe raza Parcului National Domogled-V.Cernei, O.S. Tarnita, care a afectat o suprafață de aproximativ 1 ha pădure de răşinoase şi foioase (pin și fag). Pentru stingere intervin: 5 lucratori silvici, 4 lucratori ai PN Domogled-V.Cernei, şi 15 reprezentanți ISU. Intervenţia este dificilă din cauza reliefului accidentat şi a temperaturilor ridicate. S-a intervenit inclusiv cu un elicopter al Inspectoratului General de Aviaţie al M.A.I. Se va reveni cu inf. suplimentare despre evoluţia incendiului.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 04.08.2017-05.08.2017 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE